Broj: 711-I-1659-M-123/19-02-18

Zagreb, 5. rujna 2019.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Anušića, župana Osječko-baranjske županije,** za davanjem mišljenja Povjerenstva**,** na 61. sjednici, održanoj dana 5. rujna 2019.g., daje sljedeće:

**MIŠLJENJE**

1. **Sukladno odredbama ZSSI-a, nema zapreke da dužnosnik Ivan Anušić, župan Osječko-baranjske županije, bez novčane naknade obavlja poslove voditelja izbornog stožera na predstojećim izborima za Predsjednika Republike Hrvatske.**
2. **Upućuje se dužnosnik Ivan Anušić da, u svrhu zaštite vlastite vjerodostojnosti i povjerenja građana, za vrijeme obavljanja poslova iz točke I. ovog mišljenja iste poslove jasno i nedvosmisleno odjeli od obnašanja dužnosti župana, pri čemu treba voditi računa da ne koristi materijalne, kadrovske i prostorne resurse županije te da za vrijeme trajanja poslova iz točke I. ovog mišljenja ovlasti svojeg zamjenika za obavljanje poslova župana Osječko-baranjske županije.**
3. **Vezno uz odsustvo dužnosnika sa dužnosti župana Osječko-baranjske županije tijekom obavljanja poslova iz točke I. ovoga mišljenja, a za koje vrijeme bi dužnosnik koristio godišnji odmor, upućuje se dužnosnik da od Ministarstva uprave kao nadležnog tijela za tumačenje Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13.) zatraži mišljenje smatra li se njegovo odsustvo sa svrhom korištenja godišnjeg odmora tom vrstom opravdane odsutnosti odnosno spriječenosti koju ima u vidu odredba članka 43. Zakona o lokalnoj i područnoj (regionalnoj) samoupravi.**

Obrazloženje

Zahtjev za davanjem mišljenja Povjerenstva podnio je dužnosnik Ivan Anušić, župan Osječko-baranjske županije. U knjigama ulazne pošte zahtjev je zaprimljen pod poslovnim brojem 711-U-3005-M-123/19-01-4, dana 27. kolovoza 2019.g. povodom kojeg se vodi predmet broj M-123/19.

Dužnosnik u zahtjevu navodi da je predložen da, pored obnašanja dužnosti župana, obavljam poslove voditelja izbornog stožera predsjedničke kandidatkinje Kolinde Grabar-Kitarović. Dužnosnik ističe da za vrijeme obnašanja dužnosti voditelja izbornog stožera predsjedničke kandidatkinje Kolinde Grabar-Kitarović, ne bi primao plaću, dnevnice ili naknadu za navedenu dužnost. Ujedno ističe da bi tijekom kampanje sudjelovao koristeći godišnji odmor i da neće koristiti županijske resurse, primjerice službeni automobil, vozača, naknadu putnih troškova i slično. Slijedom navedenoga, dužnosnik moli mišljenje Povjerenstva je li, sukladno odredbama ZSSI-a, obnašanje dužnosti župana spojivo s istovremenim obnašanjem dužnosti voditelja izbornog stožera predsjedničke kandidatkinje Kolinde Grabar-Kitarović.

Člankom 3. stavkom 1. točkom 42. ZSSI-a propisano je da su župani i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Ivan Anušić obnaša dužnost župana Osječko-baranjske županije u mandatu 2017.-2021. Stoga je Ivan Anušić, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Povjerenstvo ukazuje da je člankom 13. stavkom 1. ZSSI-a propisano da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Vezano za poslove voditelja izbornog stožera, odnosno navode u zahtjevu da se radi o obnašanju dužnosti, Povjerenstvo napominje da je u izbornoj promidžbi svaki kandidat na izborima u pogledu prava na financiranje troškova u jednakom položaju te nastupa kao fizička osoba, neovisno o tome je li u predizborno vrijeme ujedno u statusu dužnosnika. U tom pogledu niti voditelj izbornog stožere kandidatkinje Kolinde Grabar-Kitarović te poslove ne obavlja kao javnu dužnost ili službu jer te poslove ne obavlja pod Uredom predsjednice Republike Hrvatske niti vezano uz njezin aktualni mandat.

Stoga, istovremeno obavljanje poslova voditelja izbornog stožera i obnašanje dužnosti župana ne predstavlja zabranjenu situaciju iz članka 13. stavka 1. ZSSI-a.

Ujedno, poslovi voditelja izbornog stožera po prirodi stvari vezani su uz trajanje izborne promidžbe i imajući u vidu prosječno trajanje iste, ne može se smatrati da se radi o poslovima u smislu redovitog i stalnog zanimanja. Pored navedenog, po navodima dužnosnika, za ove poslove ne bi primio novčanu naknadu pa i po toj osnovi ne dolazi u konkretnom slučaju do primjene odredaba članka 13. stavka 2. ZSSI-a.

Slijedom navedenog, odredbe ZSSI-a ne propisuju zabranu da dužnosnik Ivan Anušić, župan Osječko-baranjske županije obavlja poslove voditelja izbornog stožera jednog od kandidata na predstojećim izborima za Predsjednika Republike Hrvatske, pa tako i da to čini, kako je naveo u zahtjevu, bez naknade.

No, dužnosnik je, sukladno članku 5. ZSSI-a dužan voditi računa da u obnašanju javnih dužnosti postupa časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana odnosno da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Napominje se da je člankom 37. Zakona o financiranju političkih aktivnosti, izborne promidžbe i referenduma („Narodne novine“ broj 29/19.) propisano da je za potrebe izborne promidžbe zabranjeno koristiti sredstva državnog proračuna ili proračuna jedinica samouprave koja kandidati odnosno osobe na kandidacijskoj listi, kao dužnosnici Republike Hrvatske ili izabrani dužnosnici lokalne i područne (regionalne) samouprave, koriste u obavljanju svojih dužnosti. Istim člankom toga Zakona propisano je da je za potrebe izborne promidžbe zabranjeno korištenje uredskih prostorija, službenih vozila i uredske opreme državnih tijela i jedinica samouprave, osim osobama na koje se odnose posebni propisi o štićenim osobama.

U tom pogledu Povjerenstvo zaključuje da, u svrhu postupanja sukladno članku 5. ZSSI-a, odnosno u svrhu zaštite vlastite vjerodostojnosti i povjerenja građana da navedene resurse vezane uz obnašanje dužnosti župana ne koristi za obavljanje poslova voditelja izbornog stožera dužnosnik treba poslove voditelja izbornog stožera predsjedničkog kandidata jasno i nedvosmisleno odvojiti od obnašanja dužnosti župana Osječko-baranjske županije.

U tom cilju dužnosnik treba voditi računa da ne koristi materijalne, kadrovske i prostorne resurse županije (službeni automobil, vozača, naknadu putnih troškova i slično) te da za vrijeme trajanja poslova voditelja izbornog ovlasti svojeg zamjenika za obavljanje poslova župana Osječko-baranjske županije, sukladno ovlasti iz članka 43. Zakona o lokalnoj i područnoj (regionalnoj) samoupravi.

Naposljetku, vezano uz obavljanje predmetnih poslova za vrijeme korištenja godišnjeg odmora, Povjerenstvo napominje da nije nadležno davati obvezujuće tumačenje prava dužnosnika koja su propisana Zakonom o lokalnoj i područnoj (regionalnoj) samoupravi, već je za isto nadležno Ministarstvo uprave. Imajući u vidu da će dužnosnik biti javno i medijski popraćen u ulozi voditelja izbornog stožera kandidatkinje na predsjedničkim izborima, Povjerenstvo upućuje dužnosnika da od navedenog ministarstva zatraži tumačenje smatra li se njegovo odsustvo sa svrhom korištenja godišnjeg odmora tom vrstom opravdane odsutnosti i spriječenosti u obnašanju dužnosti u smislu članka 43. Zakonom o lokalnoj i područnoj (regionalnoj) samoupravi.

Pritom, Povjerenstvo ukazuje da je Ministarstvo uprave u više navrata tijekom 2015.g. dalo mišljenja o pravima dužnosnika jedinca lokalne i područne(regionalne) samouprave. Tako u Mišljenju Ministarstva uprave, Uprave za politički sustav, državnu upravu te lokalnu i područnu (regionalnu) samoupravu, KLASA: 023-01/14-01/204, URBROJ: 515-02-02/1 -15-4 od 20. ožujka 2015., upućenom Udruzi gradova Republike Hrvatske, vezano za pravo dužnosnika na godišnji odmor stoji:

„Što se tiče prava lokalnog dužnosnika na korištenje godišnjeg odmora, ponovno se ukazuje da pravo na godišnji odmor imaju službenici upravnih tijela, a za korištenje godišnjeg odmora izdaje se rješenje pod propisanim uvjetima, za razliku od lokalnih dužnosnika kojima pravo na godišnji odmor ne proizlazi iz odredbi važećih propisa, a zbog prirode obnašanja dužnosti koja nije vezana uz rad u određenom radnom vremenu isto pravo ne može se temeljiti ni na tom osnovu.

Također se opetovano ukazuje da radno vrijeme lokalnog dužnosnika nije nadzirano kao radno vrijeme službenika i namještenika, niti dužnosnik podliježe obvezi prisutnosti na radu u točno određenom radnom vremenu, kao ni obvezi obavještavanja i opravdavanja svog izostanka s rada.

To, naravno, ne znači da dužnosnik nema pravo na odsutnost radi odlaska na godišnji odmor u vrijeme dok obnaša dužnost, ali nije dužan opravdavati svoju odsutnost niti mu se izdaje rješenje o pravu na godišnji odmor (kao službeniku), a za vrijeme odsutnosti ostvaruje pravo na svoju plaću.“

Slijednom navedenog, Povjerenstvo dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivan Anušić, elektroničkom dostavom
2. Internet stranica Povjerenstva
3. Pismohrana